Som i Norge forsøker også regjeringen i Danmark å effektivisere offentlig sektor.
Fra i år kan 185.000 statsansatte lærere, politi og embedsmenn i Danmark møte en ny ledelsesstil der arbeidsprestasjonene blir hyppig målt og veid, skriver finans.dk.
Systematiserte og stadardiserte resultatmålinger og rapporter, mer prestasjonsledelse og prestasjonslønn er blant ingrediensene i en ny modell for god arbeidsgiveradferd i staten som den danske Moderniseringsstyrelsen og konsulentselskapet McKinsey står bak.
De varslede endringene får flere av de statsansattes fagorganisasjoner til å se rødt.
- Det er kontroll, kontroll, kontroll. Og ikke tillit. Det går fullstendig i motsatt retning av moderne ledelse. Det målbare er interessant, mens det ikke-målbare er uinteressant. Det er skremmende, sier Claus Oxfeldt, formann for Politiforbundets 12.000 medlemmer, til avisen.
Danmarks finansminister Bjarne Corydon er udelt positiv til endringene som skal sikre at man får mest mulig velferd for pengene:
- Jeg har ingen problemer med å stå i spissen for en offentlig sektor der vi får mer fokus på om vi rent faktisk leverer varene til innbyggerne. Det synes jeg er helt sentralt i kampen for et godt og velfungerende velferdssamfunn.
Professor i politikk og institusjoner, Jacob Torfing fra Universitetet i Roskilde, er ikke like overbevist om at resultatmålinger og prestasjonsledelse er den riktige veien å gå.
- Vi skal absolutt ha mer for pengene i offentlig sektor, men middelet er ikke mer kontroll som gjør folk demotiverte, sier han til finans.dk.